Nuwe SOE-hoof aangestelPres. Jacob Zuma het Dinsdag die aanstelling van ŉ nuwe hoof vir die spesiale ondersoekeenheid (SOE) bekendgemaak. Die presidensie het in ŉ verklaring gesê adv. Jan Lekhoa Mothibi sal van 1 Mei 2016 aan die stuur van sake wees. Mothibi is tans ŉ uitvoerende direkteur by Medscheme Holdings. Hy het ook voorheen senior posisies beklee by Standard Bank, Nedbank en die Suid-Afrikaanse Inkomstediens (SAID). Volgens die presidensie het Mothibi ŉ LLB-graad en die graad B.Proc sowel as ŉ nagraadse diploma in arbeidsreg. Hy het ook voorheen as ŉ staatsaanklaer en landdros gewerk. “Ons wens adv. Mothibi geluk met sy aanstelling en wens hom die beste toe vir sy nuwe verantwoordelikhede rakende die ondersoek van korrupsie en wanadministrasie,” het Zuma gesê. Adv. Gerhard Visagie is op 1 Maart 2015 deur Zuma aangestel as waarnemende hoof van die SOE. Zuma het Visagie bedank vir sy bydrae. Adv. Vas Soni, voormalige hoof van die SOE, het einde Januarie verlede jaar om persoonlike redes bedank.